b'\n_START_ARTICLE_\nVend\xc3\xa9erkrigen\n_START_PARAGRAPH_\nVend\xc3\xa9erkrigen kaldes den navnkundige "katolske og kongelige krig", som under Revolutionskrigene i Frankrig rasede i de vestlige egne omkring Loire-floden.\n_START_SECTION_\nOptakten\n_START_PARAGRAPH_\nKrigen, der var p\xc3\xa5 sit h\xc3\xb8jdepunkt 1793\xe2\x80\x9496, fik sit navn af departementet Vend\xc3\xa9e, fordi dette var kampens hovedsted, men den omsp\xc3\xa6ndte desuden departementerne Loire-Inf\xc3\xa9rieure, Maine-et-Loire og Deux-S\xc3\xa8vres samt st\xc3\xb8rste delen af de gamle landskaber Poitou, Anjou og det sydlige Bretagne. Disse egne beboedes af fattige b\xc3\xb8nderfolk og talrige sm\xc3\xa5 adelige godsejere; fra de storgodser, der fandtes, var derimod h\xc3\xb8jadelen draget bort._NEWLINE_Det st\xc3\xa6rkeste s\xc3\xa6rkende for befolkningen var dens fanatiske fastholden ved den katolske tro; grumme protestantforf\xc3\xb8lgelser havde raset i landskaberne i det 16. \xc3\xa5rhundrede, og trosivrige munkes voldsomme forkyndelse havde stadig \xc3\xa6gget den religi\xc3\xb8se lidenskab. Kongetroskaben var stor, og adel og b\xc3\xb8nder holdt sammen i gammeldags fred og forst\xc3\xa5else. Budskabet om oph\xc3\xa6velsen af adelens godsejerprivilegier havde befolkningen med gl\xc3\xa6de modtaget, men indf\xc3\xb8relsen af den ny kirkeforfatning og de edsn\xc3\xa6gtende pr\xc3\xa6sters h\xc3\xa5rde medfart havde allerede siden 1790 vakt uroligheder i landet, n\xc3\xa6rede ved chouanernes strejftog._NEWLINE_Kongens henrettelse i januar 1793 hidsede forbitrelsen endnu st\xc3\xa6rkere op. Da s\xc3\xa5 Nationalkonventet p\xc3\xa5 grund af den f\xc3\xb8rste Koalition p\xc3\xa5b\xc3\xb8d en masseudskrivning af rekrutter i landet, br\xc3\xb8d opr\xc3\xb8ret ud med voldsom kraft 12. marts 1793; fra denne dag til 15. marts blev m\xc3\xa5ske ikke mindre end 300 revolutionsm\xc3\xa6nd, mest embedsm\xc3\xa6nd, myrdede omkring i Vend\xc3\xa9e._NEWLINE_I sin f\xc3\xb8rste fase var opstanden en bondebev\xc3\xa6gelse og mere katolsk end kongelig, b\xc3\xb8nderne stod under f\xc3\xb8rere af deres egen stand, s\xc3\xa5som vognmanden Jacques Cathelineau og skovbetjenten Jean Nicolas Stofflet, noget senere sluttede adelsm\xc3\xa6ndene sig til, og adelige officerer f\xc3\xb8rte an i den katolske og kongelige krig mod "de bl\xc3\xa5", republikanerne.\n_START_SECTION_\n1793\n_START_PARAGRAPH_\nKrigens gang var f\xc3\xb8lgende: Landskaberne, opfyldte som de var af side enge, mose, skov, levende hegn og gr\xc3\xb8fter, egnede sig ypperlig for den lille krigs spredte f\xc3\xa6gtninger og gav dem, der var stedkendte, en afgjort fordel. I St. Florent ved Loire blev Cathelineau valgt til anf\xc3\xb8rer; i de sumpede kystegne kommanderede s\xc3\xb8officeren Fran\xc3\xa7ois Athanase Charette de la Contrie, snart stod ogs\xc3\xa5 skarer v\xc3\xa6bnede under Stofflet._NEWLINE_Byborgere og beedigede pr\xc3\xa6ster dr\xc3\xa6btes, og adelen sluttede sig til. Adelsmanden Henri de Larochejacquelin, en dygtig leder, erobrede efter flere heftige kampe Saumur 10. juni. Opr\xc3\xb8rerne gjorde nu Saumur til deres hovedkvarter, og Cathelineau blev den f\xc3\xa6lles overanf\xc3\xb8rer. Konventet sendte 3 h\xc3\xa6re ud mod dem under Armand Louis de Gontaut Birons overbefaling; under ham kommanderede Boulard og Canclaux ude ved kysten._NEWLINE_Engl\xc3\xa6nderne havde lovet Vend\xc3\xa9es opr\xc3\xb8rere hj\xc3\xa6lp; da denne ikke kom, gik de over Loire-floden og ind i departementet Loire for at f\xc3\xb8re krigen under rigere vilk\xc3\xa5r. Da de imidlertid angreb Nantes, slog Canclaux deres angreb tilbage 29. juni 1793, og Cathelineau blev s\xc3\xa5ret og d\xc3\xb8de 11. juli. Det s\xc3\xa5 ud til, at den katolske og kongelige h\xc3\xa6r skulle splittes. Men Birons myndighed tilintetgjordes ved konventskomiss\xc3\xa6rernes indblanding, de frivillige p\xc3\xb8beltropper, som f\xc3\xb8rtes ned af ledere som bryggeren Antoine Joseph Santerre, \xc3\xb8delagde disciplinen, og den dygtige Canclaux kunne ikke udrette nok._NEWLINE_Velf\xc3\xa6rdsudvalget afsatte da Biron og indsatte i stedet til overanf\xc3\xb8rer guldsmeden Rossignol. Men han var en meget uheldig leder. Han p\xc3\xa5tog sig gerne at udf\xc3\xb8re konventets p\xc3\xa5bud (1. august) om Vend\xc3\xa9es fuldst\xc3\xa6ndige \xc3\xb8del\xc3\xa6ggelse, men ved sit barbari og plyndringer pustede han kun nyt liv i opr\xc3\xb8ret. Og krigsplanen at kue Vend\xc3\xa9e ved et angreb fra nord og syd, Rossignol fra La Rochelle og Canclaux fra Brest, mislykkedes._NEWLINE_Opr\xc3\xb8rshobene samlede sig atter til en h\xc3\xa6r under kommando af adelsmanden Gigot d\xe2\x80\x99Elb\xc3\xa9e. Rossignol blev da forsat, og kommandoen over konventets tropper fik L\xc3\xa9chelle, der selv var en uduelig leder, men under sig havde dygtige underanf\xc3\xb8rere som Canclaux, Marceau, Jean Baptiste Kl\xc3\xa9ber og Westermann. Det gik derfor atter frem for republikanerne, og da d\xe2\x80\x99Elb\xc3\xa9e leverede dem et slag ved Cholet 17. oktober, blev hans h\xc3\xa6r sl\xc3\xa5et, og han selv faldt. Men p\xc3\xa5 grund af L\xc3\xa9chelles slette overledelse lykkedes det alligevel Vend\xc3\xa9e-tropperne at slippe over p\xc3\xa5 den h\xc3\xb8jre Loire-bred. De fandt st\xc3\xb8tte fra Bretagne, og den ny overanf\xc3\xb8rer Larochejacquelin fik en samlet h\xc3\xa6r p\xc3\xa5 fode._NEWLINE_Vel mislykkedes Larochejacquelin\xe2\x80\x99s fors\xc3\xb8g p\xc3\xa5 ved en march gennem Bretagne at n\xc3\xa5 frem til Granville i h\xc3\xa5b om at f\xc3\xa5 hj\xc3\xa6lp fra en engelsk fl\xc3\xa5de, men p\xc3\xa5 tilbagetoget vandt han 21. november i en blodig kamp ved Dol sejr over Rossignol, der igen havde f\xc3\xa5et kommandoen efter L\xc3\xa9chelles d\xc3\xb8d. Rossignol blev da endelig afsat, og i spidsen for den republikanske h\xc3\xa6r kom nu Marceau, hvem det sammen med Westermann og Kl\xc3\xa9ber lykkedes at oprive Larochejacquelins h\xc3\xa6r ved Le Mans 12. december. Det var et forf\xc3\xa6rdeligt slag, 10.000 mand af de overvundne blev dr\xc3\xa6bte, der gaves ikke pardon efter kampen, oldinge og kvinder blev skudt._NEWLINE_23. december \xc3\xb8delagde Westermann ved Savenay resterne af royalisterne, som i uordnet flugt s\xc3\xb8gte at n\xc3\xa5 over Loire. S\xc3\xa5ledes var landskabernes modstand brudt, om end Larochejacquelin havde folkeskarer under sig, og Stofflet og Charette havde en styrke om sig p\xc3\xa5 den s\xc3\xb8ndre Loire-Bred ude ved kysten.\n_START_SECTION_\n1794-1796\n_START_PARAGRAPH_\nKonventet overdrog nu Jean Baptiste Carrier fra Nantes at kue Vend\xc3\xa9e; han lod folk henrette i masse og druknede dem i skibe, der blev borede i s\xc3\xa6nk, og general Turreau jog \xc3\xb8del\xc3\xa6ggende gennem landet med sine "helvedeskolonner". Men disse grusomheder f\xc3\xb8rte kun til, at opr\xc3\xb8rerne rejste kampen igen. Var ikke Larochejacquelin d\xc3\xb8d 4. marts 1794, og royalisterne, der nu manglede en overleder, blevet uenige, havde n\xc3\xa6ppe republikanerne f\xc3\xa5et bugt med det ny opr\xc3\xb8r, hvori Charette og Stofflet nu blev anf\xc3\xb8rerne. General Turreau, der intet kunne udrette, blev kaldt hjem._NEWLINE_Men da blev overkommandoen givet til general Louis Lazare Hoche, og hermed slog konventet ind p\xc3\xa5 en mildere politik; 2. december 1794 tilb\xc3\xb8d han i en proklamation Vend\xc3\xa9e fred og tilgivelse. Konventet sluttede da et forlig med Charette i La Jaunaye februar 1795, og hertil sluttede sig snart Stofflet; ved at overgive de tidligere f\xc3\xb8rere den stedlige befaling i de forskellige egne og ved indr\xc3\xb8mmelser s\xc3\xb8gte regeringen at skaffe ro i landskaberne. Men da engl\xc3\xa6nderne juni 1795 kom og landsatte en emigranth\xc3\xa6r ved Quiberon i Bretagne, rejste atter Charette kampen mod republikken, og Stofflet sluttede sig ogs\xc3\xa5 til opr\xc3\xb8ret._NEWLINE_Da nu greven af Artois ikke sendte emigranterne den ventede hj\xc3\xa6lp, men fejt lod dem i stikken, og Charette i tillid til Artois ikke havde st\xc3\xb8ttet ekspeditionen tilstr\xc3\xa6kkelig, slog Hoche landgangsh\xc3\xa6ren fuldst\xc3\xa6ndig og fik bugt med opr\xc3\xb8ret. B\xc3\xa5de Charette og Stofflet blev fanget og skudt i for\xc3\xa5ret 1796. Herefter fuldf\xc3\xb8rte Hoche 1796 det arbejde at fredeligg\xc3\xb8re Vend\xc3\xa9e imod at sikre den katolske tro.'